送陳君舉舍人東歸
作者：樓鑰
朝代：宋

paragraphs: 皇天生人物，千載非偶然。
沖和兼萬人，始得一英賢。
夫君乃其人，人一己百千。
飛黄欲追風，況復勤著鞭。
文陣蚤奔放，氣欲摩青天。
短褐東海瀕，名貫牛斗躔。
聞道更獨早，自言若隊淵。
出登龍虎榜，徑上鵷鷺聯。
中閒幾流落，清湘窮泝沿。
白首始爲郎，一見意已傳。
登瀛上麟臺，授簡游兔園。
擢爲柱下史，遂居紫微垣。
去天真尺五，朝綱頼扶顛。
龍樓缺問寢，萬口爭進言。
惟君最勇決，螭頭屢直前。
危言破人膽，三進加勤拳。
天高聽亦高，歸袂何翩翩。
高風激頹波，同列空慙顔。
君雖未必去，一去勝九遷。
我欲留孔戣，有懷不得專。
況我自欲去，何心挽歸船。
嗟我生何爲，與君幸齊年。
先後才九日，相與同氣然。
幾年苦契闊，班心忽差肩。
判花同代庖，君思如湧泉。
上房草數制，下房時一篇。
一篇輒高妙，隗始媿余先。
春秋隠公傳，國史建隆編。
周官授大旨，所得俱未全。
聚散不可料，餞別滄江邊。
君將處於陵，我耕綿上田。
君行毋疾驅，中途恐傳宣。
不然遂成別，孤帆渺風煙。
夢魂不可制，隨君墮中川。